FI Euroopan unionin virallinen lehti CE 78/873

(2004/C 78 E/0926)

KIRJALLINEN KYSYMYS P-3891/03

esittäjä(t): Patricia McKenna (Verts/ALE) komissiolle

(10. joulukuuta 2003)

Aihe: Uusiutuva energia Irlannissa

Irlannissa energian sääntelystä vastaava komitea ilmoitti 3. joulukuuta 2003 kansallisen ESB-sähköyhtiön neuvoihin nojautuvasta päätöksestä, jonka mukaan yli 800 megawattia tuulivoimaa (koskien koko saarta) ei voida kytkeä verkkoon. Neuvo perustuu raporttiin, jossa todetaan, että 2 000 megawattia voidaan liittää verkkoon vain vähäisin rajoituksin (1). Raportin tekijöiden mukaan rajoitukset voitaisiin pitkälti tai kokonaan poistaa kehittämällä verkkoa asianmukaisesti ja tarkistamalla verkon toimintastrategiaa. Irlannin hallitus ei ole saattanut osaksi maan lainsäädäntöä direktiiviä 2001/77/EY (2) sähköntuotannon edistämisestä uusiutuvista energialähteistä tuotetun sähkön sisämarkkinoilla, huolimatta 27. lokakuuta umpeutuneesta määräajasta. Vaikuttaa siltä, että viranomaisten mielestä direktiivin saattaminen osaksi kansallista lainsäädäntöä ei ole välttämätöntä. Kuitenkin viranomaisten toiminta tuntuu olevan ristiriidassa direktiivin 7 artiklan kanssa, jonka mukaan uusiutuvista energialähteistä tuotetulle sähkölle myönnetään laajat oikeudet päästä verkkoon.

Aikooko komissio nyt velvoittaa Irlannin saattamaan direktiivin osaksi kansallista lainsäädäntöä ja valvooko se, että ryhdytään kaikkiin mahdollisiin toimiin, jotta pääsy verkkoon voitaisiin taata 7 artiklan mukaisesti. Kyseisessä artiklassa todetaan, että kaikkien rajoitusten on perustuttava turvallisuus- ja luotettavuussyihin eikä tarvittavien investointien puuttumiseen tai teknisiin ja menettelytapoja koskeviin muutoksiin.

ESB:n kansallisen verkon toiminta vastaa komission aiempia päätöksiä (3) siinä mielessä, että ESB päätöksiä tehdessään on samalla sekä omistaja että verkko-operaattori, joka toimii markkinoilla, mukaan lukien uusiutuvista energialähteistä tuotetun sähkön markkinoilla. On myös ilmeistä, että ESB on harjoittanut ristiintukemista, esimerkiksi sen omien tilien kautta. Aikooko komissio tarkistaa kantaansa Irlannin sähkömarkkinoita koskevaan kilpailuun, kuten se ilmaisi vastauksessaan kysymyksiini P-2460/03 (4) ja E-2457/03 (5)?

Loyola de Palacion komission puolesta antama vastaus

(20. tammikuuta 2004)

Sähköntuotannon edistämisestä uusiutuvista energialähteistä tuotetun sähkön sisämarkkinoilla 27. syyskuuta 2001 annetun parlamentin ja neuvoston direktiivin 2001/77/EY (6) 7 artiklassa annetaan uusiutuvista energialähteistä tuotetulle sähkölle huomattavat verkkoon pääsyä ja jakelua koskevat oikeudet, kuten arvoisan parlamentin kirjeessä mainitaan.

Mainitun artiklan mukaisesti jäsenvaltioiden on otettava käyttöön lainsäädäntöpuitteet tai vaadittava, että siirto- ja jakeluverkko-operaattorit laativat ja julkaisevat omat vakioidut sääntönsä sellaisista teknisistä mukautuksista kuten verkkojen vahvistamisesta johtuvien kustannusten jakamisesta, jotka ovat tarpeen uusiutuvia energialähteitä hyödyntävien uusien sähköntuottajien liittämiseksi verkkoon.

Verkkojen vahvistamisesta aiheutuvien kustannusten jakamista on säänneltävä oikeudellisella kehyksellä, johon sisältyvät järjestelmät perustuvat objektiivisiin, avoimiin ja uusiutuvista energialähteistä tuotettua sähköä syrjimättömiin perusteisiin.

Komissio analysoi parhaillaan lakeja, asetuksia ja hallinnollisia määräyksiä, jotka jäsenvaltiot saattavat voimaan noudattaakseen direktiiviä 2001/77/EY. Komissio aloitti 25. marraskuuta 2003 Irlantia koskevan rikkomismenettelyn, koska Irlanti ei ollut ilmoittanut direktiiviä 2001/77/EY koskevista kansallisista täytäntöönpanotoimenpiteistä.

Direktiivin täytäntöönpanon osalta komissio varmistaa, että kaikilla on 7 artiklassa edellytetty oikeudenmukainen pääsy verkkoon.

Valtiontukea koskevien näkökohtien osalta komissio pitää kiinni kannastaan, jonka se on aiemmin esittänyt kysymyksiin P-2460/03 ja E-2457/03 antamissaan vastauksissa.

(1) Tuulienergian käyttötason lisäämisen vaikutukset Irlannin tasavallan ja Pohjois-Irlannin sähköjärjestelmään, (”The impact of increased levels of wind penetration on the electricity systems of ROI and NI”), loppuraportti, Garrad Hassan, ESBI, UCC CER:in ja OFREG-NI:n puolesta, 11. helmikuuta 2003, s. 85; (linkki).

(2) EYVL L 283, 27.10.2001, s. 33.

(3) B & I Line/Sealink päätös (1992) 5 CMLR 255 ja sen jälkeinen Stena/Sea Containers päätös 94/19/EY, 21.12.1993.

(4) Katso sivu 407.

(5) EUVL C 70 E, 20.3.2004.

(6) EYVL L 283, 27.10.2001.